Diari Oficial de la Generalitat Valenciana


Sumari del DOGV 5176, del 13-01-2006 (2005/14868)

ORDE de 22 de desembre de 2005, de la Conselleria de Cultura, Educació i Esport, per la qual es convoca concurs públic per a la concessió de beques per a l'estudi de la cultura valenciana.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5176

Data del DOGV
:   13-01-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/14274


Data del document
:   22-12-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * professió de la informació
    * ajuda pública
    * suport econòmic
    * cultura regional
    * assignació per estudis
    * història

ORDE de 22 de desembre de 2005, de la Conselleria de Cultura, Educació i Esport, per la qual es convoca concurs públic per a la concessió de beques per a l'estudi de la cultura valenciana. [2005/M14689]
  
La Biblioteca Valenciana s'ha conformat com el principal referent bibliotecari de la Comunitat Valenciana i conserva un patrimoni bibliogràfic importantíssim per al coneixement de la cultura valenciana, la major part del qual és desconegut pels investigadors i el públic en general. Per això, des de la Conselleria de Cultura, Educació i Esport es vol promoure la investigació, l'estudi i l'edició de fonts documentals conservades, tant en eixa biblioteca com en altres centres que conserven fons documentals i bibliogràfics valencians, amb la finalitat de promoure l'estudi de la cultura valenciana.
  
Per això, fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE:
  
Primer
  
Convocar concurs públic per a la concessió de cinc beques per a l'estudi de la cultura valenciana, tant en la Biblioteca Valenciana com en altres centres que conserven fons documentals i bibliogràfics valencians, les quals es repartixen de la forma següent:
  
- Una beca d'investigació per a l'estudi sobre la figura i l'obra de Joan Fuster.
  
- Una beca d'investigació per a l'estudi sobre la figura i l'obra de Xavier Casp.
  
- Una beca d'investigació per a bibliografia comarcal.
  
- Una beca d'investigació per a l'estudi d'un tesaurus d'història valenciana.
  
- Una beca d'investigació per a l'estudi dels fons i la figura de Nicolau Primitiu, centrada en el tema: Nicolau Primitiu en la Guerra Civil.
  
Així mateix, s'aproven les bases per les quals es regix esta convocatòria, incloses com a annex I a esta orde, i el model de sol·licitud per a les esmentades beques d'investigació, conforme a l'annex II.
  
Segon
  
L'abonament d'estes beques es farà a càrrec de l'aplicació pressupostària 36.40.25.631.77, en la línia codi comptable T3181000, per un import màxim de 60.000 euros i quedarà condicionada la concessió de les beques a l'aprovació dels pressupostos de la Generalitat Valenciana per al 2006, de conformitat amb el que disposa l'Orde de 26 de setembre de 1994 de la Conselleria d'Economia, Hisenda i Ocupació.
  
Disposicions finals
  
Primera
  
Es delega en el director general del Llibre i Biblioteques la facultat de resoldre la concessió d'estes beques i se l'autoritza perquè, en l'àmbit de les seues competències, adopte les mesures necessàries per al desenvolupament i l'aplicació d'esta orde.
  
Segona
  
La present orde tindrà efectes des del dia de la publicació en el Diari Oficial de la Generalitat Valenciana.
  
Tercera
  
De conformitat amb el que s'establix en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar potestativament un recurs de reposició o bé plantejar directament un recurs contenciós administratiu, en els terminis i davant dels òrgans que s'indiquen a continuació: a) el recurs de reposició haurà d'interposar-se davant del conseller de Cultura, Educació i Esport en el termini d'un mes comptador des de l'endemà de la publicació; b) el recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
  
València, 22 de desembre de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per les quals es convoca concurs públic per a la concessió de beques per a l'estudi de la cultura valenciana.
  
Primera
  
L'objecte d'esta convocatòria és la concessió de cinc beques per a l'estudi de la cultura valenciana, tant en la Biblioteca Valenciana com en altres centres que conserven fons documentals i bibliogràfics valencians.
  
Segona
  
Les beques tenen una dotació de 12.000 euros i els treballs d'investigació hauran de presentar-se abans del 30 de novembre de 2006.
  
Tercera
  
Cada aspirant únicament podrà sol·licitar una beca.
  
Quarta
  
En el cas que alguna de les beques previstes quede deserta, bé perquè no es presente cap projecte o bé perquè, segons el parer de la comissió avaluadora, cap dels presentats comptara amb el nivell requerit, el director general del Llibre i Biblioteques, oïda la comissió avaluadora, podrà destinar l'import d'esta a un altre projecte presentat en qualsevol dels altres epígrafs.
  
Quinta
  
Les beques objecte d'esta convocatòria s'adjudicaran per mitjà de concurs entre els diversos aspirants a estes, que siguen espanyols i llicenciats en qualsevol àrea relacionada amb el tema objecte d'estes beques.
  
Podran accedir a la condició de beneficiaris les agrupacions de persones físiques que es comprometen a efectuar la totalitat o part de les activitats que fonamenten la concessió de la subvenció, en este cas haurà de nomenar-se un representant o apoderat únic de l'agrupació amb poders suficients per a complir les obligacions que, com a beneficiari, corresponen a l'agrupació, d'acord amb l'article 11 de la Llei 38/2003, de 17 de novembre, General de Subvencions (BOE 276 de 18 de novembre de 2003).
  
No podran accedir a la condició de beneficiaris les persones o agrupacions de persones en qui concórrega alguna de les circumstàncies arreplegades en l'article 13 d'esta Llei.
  
Sexta
  
Les sol·licituds, el model de les quals figura en l'annex II, han de dirigir-se a la Biblioteca Valenciana, Direcció General del Llibre i Biblioteques, Conselleria de Cultura, Educació i Esport, i podran presentar-se en el registre de la Biblioteca Valenciana o per qualsevol dels mitjans previstos en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si la sol·licitud no fóra presentada en el registre de la Biblioteca Valenciana, es recomana al sol·licitant remetre-la per fax a l'òrgan gestor de la convocatòria (Biblioteca Valenciana 794010314) amb el número i la data d'entrada al registre.
  
1. El termini de presentació de sol·licituds serà de 15 dies hàbils, comptats a partir de l'endemà de la publicació de la present convocatòria en el Diari Oficial de la Generalitat Valenciana. Els terminis que finalitzen en dissabtes es prorrogaran fins al primer dia hàbil següent.
  
2. Les sol·licituds hauran d'acompanyar-se de la documentació següent:
  
a) Curriculum vitae.
  
b) Projecte d'investigació, el qual ha d'incloure el concepte i el plantejament del projecte d'investigació, les seues fases i la bibliografia que s'utilitzarà.
  
c) Certificat d'empadronament.
  
d) L'imprés d'alta de tercers que apareix, com a annex III de la present orde, omplit com cal.
  
e) Fotocòpia del DNI.
  
3. Tota la documentació haurà de presentar-se en documents originals o en fotocòpies compulsades com cal. La documentació que no complisca estos requisits no serà tinguda en compte a l'hora de baremar l'expedient personal del sol·licitant.
  
4. Si la sol·licitud no reunix els requisits i documents que s'assenyalen en esta base es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si no ho fera així, es tindrà en compte a l'hora de dictar la resolució i es considerarà que desistix de la sol·licitud, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sèptima
  
Per a la valoració dels mèrits dels sol·licitants es constituïx una Comissió Qualificadora integrada per:
  
President: el director general del Llibre i Biblioteques.
  
Vocals:
  
- un representant de la família de Nicolau Primitiu.
  
- el cap d'Àrea del Llibre i Biblioteques.
  
- el cap de Servici de Patrimoni Bibliogràfic.
  
- la cap de Secció d'Extensió Bibliotecària.
  
- un ajudant d'Arxius i Biblioteques de la Biblioteca Valenciana.
  
Secretària: la cap de Secció de Control Bibliogràfic i Normalització.
  
a) La comissió qualificadora elaborarà la seua proposta en el termini de 75 dies hàbils, comptats a partir de l'endemà del dia en què finalitze el termini de presentació d'instàncies, i disposarà de facultats per a realitzar per mitjà dels seus membres totes les comprovacions que considere necessàries per a la qualificació dels mèrits adduïts, així com la realització d'una entrevista, si escau, si ho considera oportú.
  
b) Una vegada finalitzada la corresponent valoració dels expedients de cada un dels aspirants, la comissió qualificadora elevarà la corresponent proposta al director general del Llibre i Biblioteques, el qual dictarà per delegació una resolució que serà notificada als beneficiaris.
  
Així mateix, la comissió qualificadora podrà formular una proposta en el sentit que siguen declarades desertes les beques d'investigació si, a parer seu, no hi haguera concursants amb mèrits suficients per a adjudicar-les.
  
Octava
  
Les condicions de mèrit avaluables per la comissió qualificadora i les puntuacions a atorgar són les següents:
  
a) Curriculum vitae, fins a 10 punts, segons el barem següent:
  
1. Altres titulacions que no constituïsquen requisit per a la concessió de la beca, de 0 a 3 punts.
  
2. Publicacions, de 0 a 1,25 punts.
  
3. Activitats relacionades amb l'objecte de la beca, de 0 de 5,75 punts.
  
b) Projecte d'investigació, fins a 10 punts.
  
Novena
  
Són obligacions del beneficiari:
  
a) El beneficiari en el moment de l'atorgament haurà d'aportar els certificats que acrediten que el sol·licitant es troba al corrent de les obligacions tributàries i amb la Seguretat Social, en els termes establits en l'Orde de la Conselleria d'Economia i Hisenda de 30 de maig de 1996 (DOGV de 21 de juny de 1996). Esta acreditació es realitzarà per mitjà de la presentació dels certificats pertinents expedits per les corresponents delegacions d'Hisenda de l'estat, les tresoreries territorials de la Seguretat Social i els servicis territorials d'Hisenda de la Conselleria d'Hisenda, els quals hauran de presentar-se abans de la concessió de la beca.
  
b) Realitzar els treballs d'investigació per als quals s'ha concedit la beca en qüestió.
  
c) Acreditar davant de la Conselleria de Cultura, Educació i Esport la realització de l'activitat o l'adopció del comportament, així com el compliment dels requisits i les condicions que determinen la concessió o el gaudi de l'ajuda. L'acreditació es realitzarà per mitjà de la presentació del treball d'investigació per part del becari en la Biblioteca Valenciana.
  
d) El sotmetiment a les actuacions de control financer que corresponen a la Intervenció General, en relació amb les beques concedides.
  
e) Comunicar a la Conselleria de Cultura, Educació i Esport l'obtenció d'altres beques per a la mateixa finalitat, procedents de qualssevol administracions o ens públics.
  
f) Procedir al reintegrament dels fons percebuts en els supòsits contemplats en l'art. 37 de la Llei 38/2003, de 17 de novembre, General de Subvencions.
  
Deu
  
Les beques s'abonaran íntegrament en presentar el treball d'investigació. El treball ha de presentar-se en la Biblioteca Valenciana dins del termini previst. Eixe treball serà revisat prèviament pels membres de la comissió qualificadora.
  
Si el becari renuncia a la beca abans de la finalització d'esta, perdrà tots els drets relatius a la beca.
  
Onze
  
Els autors dels treballs entregats a l'empara de la present convocatòria es comprometen, com a condició prèvia al pagament de l'ajuda, a cedir per escrit els drets de reproducció, distribució i comunicació pública en règim d'exclusivitat pel període màxim que permet la Llei de Propietat Intel·lectual.
  
El document de cessió s'ajustarà al model que figura com a annex IV i haurà de presentar-se en el termini de deu dies comptadors des de l'endemà de la notificació de la resolució de la concessió de l'ajuda. L'incompliment d'esta obligació donarà lloc a deixar sense efecte la resolució de la concessió de la beca i, si escau, al reintegrament d'esta, amb exigència de l'interés de demora.
  
Dotze
  
Tota alteració de les condicions tingudes en compte per a la concessió de les beques, i en tot cas l'obtenció concurrent de beques atorgades per altres administracions o ens públics o privats, donarà lloc a la revocació de la resolució de concessió.
  
Tretze
  
Quedarà sense efecte la concessió de la beca, després de l'audiència a la persona interessada, quan no es realitzara l'activitat que va motivar la concessió, quan deixaren de reunir-se els requisits que es van exigir o quan s'incompliren, sense causa que ho justifique, les condicions establides en la present convocatòria.
  
Catorze
  
Quan en l'exercici de les funcions d'inspecció o control, es deduïsquen indicis de la incorrecta obtenció, gaudi o destí de la beca, els agents encarregats de la seua realització podran acordar la retenció de les factures, els documents equivalents o substitutius i qualsevol altre document relatiu a les operacions en què eixos indicis es manifesten.
  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.
  
El control financer de les beques i les infraccions i sancions administratives que es deriven de les funcions de control es regularan d'acord amb el que es preveu en els títols III i IV de la Llei 38/2003, de 17 de novembre, General de Subvencions.
  
Quinze
  
La concessió i l'aprofitament de la beca no implicarà cap vinculació laboral o administrativa amb la Conselleria de Cultura, Educació i Esport, ni amb cap dels centres i servicis dependents de la Generalitat Valenciana, ni suposa cap compromís d'incorporació posterior a les plantilles d'eixos centres.
  
ANNEX II
  
Sol·licitud de beca d'investigació per a l'estudi de la cultura valenciana
  
DADES PERSONALS
  
Nom i cognoms
  
Domicili
  
Localitat
  
Codi postal
  
Telèfon
  
DNI i NIF
  
BECA QUE SOL.LICITA
  
C) DOCUMENTACIÓ
  
- Certificat d'empadronament o naixement
  
- Imprés d'alta de tercers
  
- Fotocòpia del DNI
  
- Imprés de cessió de drets de propietat intel·lectual
  
- Currículum
  
- Projecte d'investigació
  
La persona sol·licitant es compromet a acceptar les bases d'esta convocatòria, així com a realitzar el treball d'investigació objecte d'estes beques, en cas de ser adjudicatària, i declara que totes les dades acadèmiques i professionals que adduïx són certes.
  
...., ... de ... de 200...
  
(firma)